Sol-Tech baan die weg - Solidariteit Boufonds
Tuis › Artikels › Sol-Tech baan die weg
Sol-Tech baan die weg
Maandag | 18 Mei | 2015
Sol-Tech het reeds aan die begin van 2015 'n rekordgetal inskrywings ontvang: Die weg is gebaan vir 'n baie suksesvolle jaar. Dat die Afrikaanse tegniese kollege van krag tot krag gaan, is nie altemit nie. Sol-Tech streef voortdurend daarna om op die voorpunt van vernuwing te wees en die voortou te neem wat nuwe tegnologie betref.
Derhalwe het Sol-Tech onlangs 'n nuwe CNC-freesmasjien aangeskaf wat deur die Solidariteit Boufonds moontlik gemaak is. Dié masjien is 'n hoogs gevorderde masjien wat masjineer deur middel van 'n rekenaar wat vooraf geprogrammeer word. Volgens Philip Minnaar, hoof van Sol-Tech, sal hierdie masjien nie die basiese beginsels van goeie masjinering vervang nie, maar eerder aanvul.
Dat studente reeds tydens hul opleiding met só 'n masjien kan oefen en leer, sal die betrokke studente 'n groot hupstoot gee. "Hierdie gevorderde opleiding is by bitter min instellings beskikbaar – ons wil egter seker maak ons studente staan die beste kans om reeds vroeg in hul loopbane suksesvol te wees," het Minnaar gesê. Besoek Sol-Tech webblad hier.